
Godtgjøring av vervet som rektor ved Universitetet i Tromsø 

Det vises til eget notat om lønn for faglige og administrative ledere ved Universitetet i Tromsø. Universitetsdirektøren finner grunn til å legge fram sak vedrørende lønns- og arbeidsbetingelser for rektor. 

Det vil i det følgende gjøres rede for hvilke lønns- og arbeidsbetingelser som i dag gjelder for rektor, prorektor, universitetsdirektør og assisterende direktør. Det vil videre gis en vurdering av behovet for endringer/forbedringer av lønnsbetingelsene for rektor.

Dagens lønns- og arbeidsbetingelser for rektor, prorektor, universitetsdirektør og assisterende direktør

Lønnsfastsetting for rektor

I henhold til Særavtale for godtgjøring for vervet som rektor ved universitetene og de vitenskapelige høgskolene (inngått mellom departementet og berørte organisasjoner 11.06.2001, med virkning fra 01.08.2001,) fastsettes lønn for rektor etter følgende bestemmelser:

· Godtgjøring for vervet som rektor gis med et kronetillegg som tilsvarer differansen mellom lønn i faglig stilling og 110 % av basislønn for direktøren.

· Kronetillegget skal imidlertid minst utgjøre kr. 150.000,-.

På bakgrunn av denne særavtalen er rektors lønn 110 % av universitetsdirektørens basislønn, dvs kr 786.500,-. 

I henhold til Universitetsstyrets vedtak i møte 14.03.2001, sak S 51-00 gjelder følgende bestemmelser for rektorer som går tilbake til faglig virksomhet:

· Etter fullført rektorperiode reguleres lønnen slik at den tilsvarer det høyeste lønnstrinn for den aktuelle stillingskategori.

Høyeste lønnstrinn for professorstilling er for tiden ltr 87 med en årslønn på kr 803.100,-.

Lønnsfastsetting for universitetsdirektør

Universitetsdirektørstillingen er for tiden plassert i statens lederlønnssystem, kategori B2, som etter lønnsreguleringen pr. 01.10.05 utgjør kr. 715.000,- pr. år i basislønn. Universitetsdirektøren har også et personlig tillegg fastsatt av departementet, slik at den samlede lønn utgjør kr 787.000,-.
Lønnsfastsetting for prorektor og assisterende direktør

I henhold til Særavtale om lønn for prorektor og assisterende universitetsdirektør (inngått i møte med tjenestemannsorganisasjonene ved UiTø 03.04.02 og endret 13.12.2004) lønnsfastsettes prorektor etter følgende bestemmelser:

· Lønn for prorektor fastsettes til 80 % av rektors lønn.

· Etter endt fungeringstid lønnes prorektor etter samme regel som avgått rektor.

· Assisterende universitetsdirektør lønnes  med 80 % universitetsdirektørens lønn.

Fritak fra forsknings- og undervisningsoppgaver for rektor og prorektor

Rektor og prorektor har fullt fritak fra forsknings- og undervisningsoppgaver i ordinær fagstilling i fungeringsperioden.

Forskningstermin

I henhold til pkt. 4 i «Retningslinjer for tildeling av forskningstermin» gjelder følgende ordning for avvikling av forskningstermin:

Rektor, prorektor, dekan, høgskolerektor og valgt leder ved Tromsø museum har etter én funksjonsperiode (4 år) rett til forskningstermin i 16 måneder. Etter to sammenhengende funksjonsperioder (8 år) har disse rett til 32 måneders forskningstermin.
Denne ordningen forutsetter at opptjent ordinær forskningstermin ikke avvikles i lederperioden.

Ved kortere funksjonstid enn 4 år, har disse rett til ordinær forskningstermin etter gjeldende opptjeningsregler.

I forbindelse med forskningstermin skal det settes av sentrale driftsmidler til rektor og prorektor i det enkelte tilfelle.

Lønnsplassering ved andre universiteter

Universitetsdirektøren har undersøkt lønnplassering av rektor- og direktørstillingene ved de øvrige universitetene:

Universitetet i Bergen:

Universitetsdirektøren er plassert i kategori C1, dvs. kr. 775 000,- pr. år (basislønn). Universitetsdirektøren har også et personlig tillegg.

Rektors lønn er 110% av C1. Dette utgjør kr. 852.500,- pr.år.

Universitetet i Oslo:

Universitetsdirektøren er plassert i kategori C2, dvs. kr. 795.000,- pr. år (basislønn). Universitetsdirektøren har også et personlig tillegg.

Rektors lønn er 110% av C2. Dette utgjør kr. 874.500,- pr.år.

Universitetet for miljø- og vitenskap (ÅS):

Universitetsdirektøren er plasseret i kategori B1, dvs. kr. 695.000,- pr.år (basislønn). Universitetsdirektøren har også et personlig tillegg.

Rektors lønn er 110 % av B1. Dette utgjør kr. 764.500,- pr.år.

Norges teknisk-naturvitenskapelige universitet:

Universitetsdirektøren har fram til ansettelse av rektor som faglig og administrativ leder vært plassert i kategori C1, dvs. 775.000,- pr. år (basislønn). Tilsatt rektor ved NTNU er plassert i kategori D1, dvs. kr. 850.000,-pr. år. 

Universitetet i Stavanger:

Universitetsdirektøren er plassert etter hovedtariffavtalens regulativ i lønnstrinn 87, dvs. 803.100,- pr. år. Rektors lønn er om lag kr. 865.000,- pr. år

Universitetsdirektørens vurderinger

Dagens bestemmelser vedrørende godtgjørelse av rektorvervet medfører at rektor og universitetsdirektør har om lag samme lønn. Fratrådte rektorer ved universitetet har høyere lønn (kr. 803.100,-). Videre har dekan ved Det juridiske fakultet høyere lønn med kr 828.100,-, og dekan ved Det medisinske fakultet har kr 778.100,-. Universitetsdirektøren mener at rektors lønn i dag ikke står i et rimelig forhold til hans underordnedes lønnsplasseringer.

Rektor er i dag i sin andre fungeringsperiode. Han har i hele perioden hatt samme lønn i sin fagstilling, dvs ltr. 72 som utgjør kr 528.900,-. Rektors samlede lønn, som er basert på universitetsdirektørens basislønn, utgjør som nevnt 786.500,-.  Dette utgjør et tillegg til lønn i faglig stilling tilsvarende 257.600,-.

Universitetet i Tromsø er bundet av Særavtale for godtgjøring for vervet som rektor ved universitetene og de vitenskapelige høgskolene, og kan ikke inngå ordninger som er i strid med denne avtalen. Blant annet ville en lokal særavtale om å ta utgangspunkt i universitetsdirektørens samlede lønn (basislønn og personlig tillegg) og utbetaler rektor 110 % av dette, være i strid med særavtalen. 

Universitetsdirektøren har vært i kontakt med Kunnskapsdepartementet vedrørende godtgjøringen i rektorvervet. Det er to mulige løsninger for å endre rektors lønn:

1. Universitetet i Tromsø kan starte en prosess der det tas initiativ for å få endret den sentrale særavtale. F.eks kan kronetillegget foreslås forhøyet, evt. kan det foreslås en økning av den prosentvise utbetalingen knyttet til direktørens basislønn.

2. Universitetet i Tromsø kan i fungeringsperioden ta initiativ til at det føres forhandlinger ved de ordinære lokale lønnsforhandlinger (iht. pkt 2.3.3 i hovedtariffavtalen), evt. særskilt forhandling (iht. pkt. 2.3.4 i hovedtariffavtalen) for å øke lønnen i rektors fagstilling. 

En evt. prosess for å endre den sentrale særavtale kan være hensiktsmessig, men siden dette vil være en tidkrevende prosess, vil ikke universitetsdirektøren anbefale denne løsningen nå. 

Når det gjelder bruken av lønnsforhandlinger for å justere rektors lønn, gjør universitetsdirektøren oppmerksom på at lønnsplasseringen i fagstillingen må settes høyt for at rektors samlede lønn skal bli justert. Bakgrunnen for dette er følgende: Utgangspunktet er at rektor skal ha 110 % av universitetsdirektørens basislønn. I henhold til sentral særavtale skal imidlertid rektor gis et  kronetillegg som utgjør et tillegg på minst kr. 150.000,-. Dette vil bare gjelde i de tilfeller der lønn i fagstillingen er så høy at differansen mellom lønn i fagstillingen og 110 % av direktørens basislønn utgjør mindre enn kr. 150.000,-. 

Universitetsdirektøren finner det ikke urimelig at rektor plasseres høyt i sin fagstilling, slik at rektors samlede lønn kommer over både dekanene og direktør, samt avgåtte rektorer.

Universitetsdirektøren foreslår at det nå tas initiativ til særskilt forhandling iht. pkt  2.3.4 i hovedtariffavtalen for å øke lønnen i fagstillingen til nåværende rektor. Det foreslås at det oppnevnes en forhandlingsdelegasjon som består av to av universitetsstyrets eksterne representanter.

Videre foreslås det at det innføres som en generell ordning ved Universitetet i Tromsø at det i løpet av fungeringsperioden for rektorvervet vurderes ført lønnsforhandling iht. pkt. 2.3.3, evt. 2.3.4 i hovedtariffavtalen. Også ved disse forhandlingene foreslår universitetsdirektøren at to av universitetsstyrets eksterne representanter opptrer som part på arbeidsgiversiden. 

Forslag til vedtak:

1. Det skal tas initiativ til særskilt forhandling iht. pkt  2.3.4 i hovedtariffavtalen for nåværende rektor for å øke lønnen i fagstillingen. To av universitetsstyrets eksterne representanter opptrer som part på arbeidsgiversiden ved forhandlingene.

2.
I fungeringsperioden for rektorvervet skal det vurderes ført forhandlinger ved de ordinære lokale lønnsforhandlinger (iht. pkt 2.3.3 i hovedtariffavtalen), evt. særskilt forhandling (iht. pkt. 2.3.4 i hovedtariffavtalen) for å øke lønnen i rektors fagstilling. To av universitetsstyrets eksterne representanter opptrer som part på arbeidsgiversiden ved slike forhandlinger.

